text: LM Wind Power undersøger selv arbejdsmiljøet
  22 februar 2011 kl. 13.53
  Vindmøllevingeproducenten LM Wind Power gennemfører nu en intern undersøgelse af anklagerne om et sundhedsskadeligt arbejdsmiljø, som tidligere ansatte har rettet mod virksomheden.
  20 tidligere ansatte har i Berlingske fortalt, at de har været udsat for kræftfremkaldende styrendampe.
   
  Undersøgelsen bliver gennemført i samarbejde med uvildige eksterne eksperter, oplyser kommunikationsmedarbejder Helle Larsen Andersen.
  LM Wind Power tog mandag kontakt med Arbejdsskadestyrelsen for at undersøge, hvordan virksomheden kan bidrage til at få alle oplysninger frem i sagen.
  
  Hotline
  Virksomheden har oprettet en hotline, hvor tidligere ansatte kan henvende sig om forhold, som bør indgå i undersøgelsen. Hotlinen oprettes i samarbejde med firmaet Alectia, som har specialiseret sig indenfor arbejdsmiljø og rådgivning.
  - Vi mener ikke, der er grund til at være urolig, men vi kan godt forstå, hvis anklagerne giver anledning til bekymring, og derfor stiller vi nu en professionel ekspertise til rådighed, siger Helle Larsen Andersen.
  Virksomheden har siden 1995 fået 35 påbud fra Arbejdstilsynet, og beskæftigelsesminister Inger Støjberg (V) vil nu have klarlagt, hvordan de mange påbud er blevet fulgt op.
  LM Wind Power mener, at virksomheden i dag lever op til de skrappeste krav til arbejdsmiljøet.
  